ตลท.เพิ่มเหตุเพิกถอน 3 หลักทรัพย์ หลังไม่ส่งงบการเงินเกิน 180 วัน
ตลท.ประกาศเพิ่มเหตุเพิกถอนหลักทรัพย์ของ LVT ,TUCC และ YNP หลังไม่ส่งงบการเงินประจำปี 58 ซึ่งล่าช้าเกินกว่า 180 วัน
30 ก.ย. 2559

ผู้สื่อข่าวรายงานว่าตลาดหลักทรัพย์แห่งประเทศไทยประกาศเพิ่มเหตุเพิกถอนหลักทรัพย์ของ
1. บริษัท แอล.วี.เทคโนโลยี จำกัด (มหาชน) หรือ LVT
2. บริษัท ไทยยูนีคคอยล์เซ็นเตอร์ จำกัด (มหาชน) หรือ TUCC
3. บริษัท ยานภัณฑ์ จำกัด (มหาชน) หรือ YNP
ทั้งนี้ เนื่องจากบริษัทจดทะเบียนดังกล่าวยังไม่นำส่งงบการเงินประจำปี 2558 สิ้นสุดวันที่ 31 ธันวาคม 2558 ซึ่งล่าช้าเกินกว่า 180 วันจึงเป็นเหตุให้เข้าข่ายอาจถูกเพิกถอนจากการเป็นหลักทรัพย์จดทะเบียนเพิ่มเติมตามข้อบังคับตลาดหลักทรัพย์แห่งประเทศไทย เรื่อง การเพิกถอนหลักทรัพย์จดทะเบียน พ.ศ. 2542 ข้อ 9(3) และข้อ 9(5)และนโยบายการประกาศเข้าเกณฑ์อาจถูกเพิกถอนกรณีบริษัทจดทะเบียนนำส่งงบการเงินล่าช้าเกินกว่าที่กำหนด
โดย LVT TUCC และ YNP มีหน้าที่ดำเนินการแก้ไขเหตุแห่งการเพิกถอนตามแนวทางที่ตลาดหลักทรัพย์ฯ กำหนดเพื่อให้มีคุณสมบัติครบถ้วนในการเป็นบริษัทจดทะเบียน